তথ্যবিবরণী নম্বর : ৬০৪৫

**সাফ অনূর্ধ্ব-১৯ নারী ফুটবল দলকে মন্ত্রী ও প্রতিমন্ত্রীদ্বয়ের অভিনন্দন**

ঢাকা, ৭ পৌষ (২২ ডিসেম্বর) :

 আজ রাজধানীর কমলাপুরে বীরশ্রেষ্ঠ শহিদ মোস্তফা কামাল স্টেডিয়ামে সাফ অনূর্ধ্ব-১৯ নারী চ্যাম্পিয়নশিপ ফুটবলে ভারতকে হারিয়ে চ্যাম্পিয়ন হওয়ায় বাংলাদেশ নারী ফুটবল দলকে অভিনন্দন জানিয়েছেন বিজ্ঞান ও প্রযুক্তি মন্ত্রী স্থপতি ইয়াফেস ওসমান, সংস্কৃতি বিষয়ক প্রতিমন্ত্রী কে এম খালিদ ও নৌপরিবহন প্রতিমন্ত্রী খালিদ মাহমুদ।

 আজ পৃথক অভিনন্দন বার্তায় তাঁরা এ সাফল্যে দলের সকল খেলোয়াড়, কোচ, কর্মকর্তাসহ সংশ্লিষ্ট সকলকে আন্তরিক শুভেচ্ছা ও অভিনন্দন জানিয়েছেন।

 তাঁরা অভিনন্দন বার্তায় বলেন, জাতির পিতার জন্মশতবার্ষিকী ও স্বাধীনতার সুবর্ণজয়ন্তীর এ মাহেন্দ্রক্ষণে বাংলাদেশ অনূর্ধ্ব -১৯ নারী দলের এ অবিস্মরণীয় জয় বিশেষ গুরুত্ব ও তাৎপর্য বহন করে। ভবিষ্যতেও এ জয়ের ধারা অব্যাহত থাকবে বলে তাঁরা আশাবাদ ব্যক্ত করেন।

#

বকসী/পাশা/নাইচ/রফিকুল/সেলিম/২০২১/২৩২০ ঘণ্টা

তথ্যবিবরণী নম্বর : ৬০৪৪

**সাফ অনূর্ধ্ব-১৯ নারী ফুটবল দলকে বাণিজ্যমন্ত্রীর অভিনন্দন**

ঢাকা, ৭ পৌষ (২২ ডিসেম্বর) :

 আজ রাজধানীর কমলাপুরে বীরশ্রেষ্ঠ শহিদ মোস্তফা কামাল স্টেডিয়ামে সাফ অনূর্ধ্ব-১৯ নারী চ্যাম্পিয়নশিপ ফুটবলে ভারতকে হারিয়ে চ্যাম্পিয়ন হওয়ায় বাংলাদেশ দলকে অভিনন্দন জানিয়েছেন বাণিজ্যমন্ত্রী টিপু মুনশি।

 মন্ত্রী আজ এক অভিনন্দন বার্তায় এ সাফল্যে দলের সকল খেলোয়াড়, কোচ, কর্মকর্তাসহ সংশ্লিষ্ট সকলকে আন্তরিক শুভেচ্ছা ও অভিনন্দন জানিয়েছেন।

 টিপু মুনশি অভিনন্দন বার্তায় বলেন, জাতির পিতার জন্মশতবার্ষিকী ও স্বাধীনতার সুবর্ণজয়ন্তীর এ মাহেন্দ্রক্ষণে বাংলাদেশ অনূর্ধ্ব -১৯ নারী দলের এ অবিস্মরণীয় জয় বিশেষ গুরুত্ব ও তাৎপর্য বহন করে। ভবিষ্যতেও এ জয়ের ধারা অব্যাহত থাকার আশাবাদ ব্যক্ত করেন তিনি।

#

বকসী/পাশা/নাইচ/রফিকুল/মাহমুদ/জয়নুল/২০২১/২২৩০ঘণ্টা

তথ্যবিবরণী নম্বর : ৬০৪৩

**বঙ্গবন্ধুর আদর্শে অনুপ্রাণিত হয়ে ডিজিটাল বাংলাদেশ গড়ে তুলতে হবে**

 **-- বিজ্ঞান ও প্রযুক্তি মন্ত্রী**

ঢাকা, ৭ পৌষ (২২ ডিসেম্বর) :

 মহান বিজয় দিবস ২০২১ উদ্যাপন উপলক্ষ্যে বাংলাদেশ পরমাণু শক্তি কমিশনের প্রধান কার্যালয়ের ড. আনোয়ার হোসেন অডিটোরিয়ামে আজ ‘জাতির পিতার স্বপ্নের সোনার বাংলা বিনির্মাণে মুক্তিযুদ্ধের চেতনা ধারণ ও ডিজিটাল প্রযুক্তির সর্বোত্তম ব্যবহারের মাধ্যমে জাতীয় সমৃদ্ধি অর্জন’ শীর্ষক আলোচনা ও সিম্পোজিয়াম অনুষ্ঠিত হয়। বিজ্ঞান ও প্রযুক্তি মন্ত্রী স্থপতি ইয়াফেস ওসমান অনুষ্ঠানে প্রধান অতিথি হিসেবে উপস্থিত ছিলেন। তিনি বঙ্গবন্ধুর স্বপ্নের সোনার বাংলা বিনির্মাণে ডিজিটাল প্রযু্ক্িত ব্যবহার শুরুর ইতিহাস সংক্ষেপে তোলে ধরেন এবং বঙ্গবন্ধুর আদর্শে অনুপ্রাণিত হয়ে ক্ষুধা ও দারিদ্র্যমুক্ত ডিজিটাল বাংলাদেশ গঠনে সবাইকে ভূমিকা রাখার আহ্বান জানান।

 অনুষ্ঠানের বিশেষ অতিথি বিজ্ঞান ও প্রযুক্তি মন্ত্রণালয়ের সচিব মুক্তিযুদ্ধের চেতনায় উদ্বুদ্ধ হয়ে সকল ভেদাভেদ ভুলে সকলকে একসাথে দেশ বিনির্মাণে ভূমিকা রাখার গুরুত্বারোপ করেন। সভায় মূল প্রবন্ধ উপস্থাপন করেন মানব সম্পদ বিভাগের পরিচালক ড. মোঃ শাকিল আহমেদ। উপস্থাপিত প্রবন্ধের ওপর বিজ্ঞান ও প্রযুক্তি মন্ত্রণালয়ের অধীনস্থ বিভিন্ন সংস্থা প্রধানগণ গুরুত্বপূর্ণ বক্তব্য রাখেন ।

 সভাপতির বক্তৃতায় বাংলাদেশ পরমাণু শক্তি কমিশনের চেয়ারম্যান অধ্যাপক ডা. মোঃ সানোয়ার হোসেন বলেন, বঙ্গবন্ধুর মৃত্যু নেই, তিনি অমর, তিনি অমর বলেই তাঁর অনুপস্থিতিতেও তাঁর কন্যা প্রধানমন্ত্রী শেখ হাসিনার নেতৃত্বে দেশ আজ বঙ্গবন্ধুর স্বপ্নের সোনার বাংলা বিনির্মাণের দ্বারপ্রান্তে। তিনি জাতির পিতার স্বপ্নের সোনার বাংলা বিনির্মাণে মুক্তিযুদ্ধের চেতনা ধারণ ও ডিজিটাল প্রযুক্তির সর্বোত্তম ব্যবহারের মাধ্যমে জাতীয় সমৃদ্ধি অর্জনে যার যার অবস্থান থেকে প্রচেষ্টা চালিয়ে যাওয়ার আশাবাদ ব্যক্ত করেন। অনুষ্ঠানে মন্ত্রণালয় ও এর আওতাধীন দপ্তর ও সংস্থার কর্মচারী-কর্মকর্তাবৃন্দ উপস্থিত ছিলেন।

#

আরিফ/পাশা/নাইচ/সাহেলা/রাহাত/রফিকুল/মাহমুদ/জয়নুল/২০২১/২২১০ঘণ্টা

তথ্যবিবরণী নম্বর : ৬০৪২

**সাফ অনূর্ধ্ব-১৯ নারী ফুটবল দলকে যুব ও ক্রীড়া প্রতিমন্ত্রীর অভিনন্দন**

ঢাকা, ৭ পৌষ (২২ ডিসেম্বর) :

 বাংলাদেশে আয়োজিত সাফ অনূর্ধ্ব-১৯ চ্যাম্পিয়নশিপে ফাইনালে ভারতকে ১-০ গোলে হারিয়ে চ্যাম্পিয়ন হওয়ার গৌরব অর্জন করেছে বাংলাদেশ অনূর্ধ্ব-১৯ নারী ফুটবল দল।

 বাংলাদেশ অনূর্ধ্ব-১৯ নারী ফুটবল দলের এ সাফল্যে দলের সকল খেলোয়াড় কোচ কর্মকর্তাসহ সংশ্লিষ্ট সকলকে আন্তরিক শুভেচ্ছা ও অভিনন্দন জানিয়েছেন যুব ও ক্রীড়া প্রতিমন্ত্রী মোঃ জাহিদ আহসান রাসেল।

 এক অভিনন্দন বার্তায় প্রতিমন্ত্রী বলেন, জাতির পিতা বঙ্গবন্ধু শেখ মুজিবুর রহমানের জন্মশতবর্ষ ও মহান স্বাধীনতার সুবর্ণজয়ন্তী উদ্যাপনের এ অনন্য সন্ধিক্ষণে এবং বিজয়ের এ মাহেন্দ্রক্ষণে বাংলাদেশ অনূর্ধ্ব-১৯ দল ভারতকে হারিয়ে সাফ চ্যাম্পিয়ন হওয়ার গৌরব অর্জন করায় আমি অত্যন্ত আনন্দিত ও গর্বিত। আশা করি ভবিষ্যতে এ জয়ের ধারা অব্যাহত থাকবে। আমি দলের সবার মঙ্গল কামনা করছি।

#

আরিফ/পাশা/নাইচ/সাহেলা/রাহাত/সঞ্জীব/মাহমুদ/জয়নুল/২০২১/২১২০ঘণ্টা

তথ্যবিবরণী নম্বর : ৬০৪১

**ধর্মের সঠিক জ্ঞানসম্পন্ন মানুষেরা সম্প্রীতির বন্ধনকে সুসংহত ও সুদৃঢ় করে থাকেন**

 **-- ধর্ম প্রতিমন্ত্রী**

সাতক্ষীরা, ৭ পৌষ (২২ ডিসেম্বর):

ধর্ম প্রতিমন্ত্রী মোঃ ফরিদুল হক খান বলেছেন, সকলকে নিজ নিজ ধর্ম পালনের পাশাপাশি অন্য ধর্মকে শ্রদ্ধা করতে শিখতে হবে। এর মাধ্যমে দেশে ধর্মীয় সম্প্রীতির পরিবেশ আরো সুসংহত হবে। তিনি বলেন, ধর্মের সঠিক জ্ঞান মানুষকে আলোকিত করে। আর আলোকিত মানুষেরা সাম্প্রদায়িক সম্প্রীতি সুসংহত ও সুদৃঢ় করতে গুরুত্বপূর্ণ ভূমিকা রাখেন।

প্রতিমন্ত্রী আজ সাতক্ষীরা জেলা প্রশাসকের সম্মেলন কক্ষে ধর্ম বিষয়ক মন্ত্রণালয় পরিচালিত ‘ধর্মীয় সম্প্রীতি ও সচেতনতা বৃদ্ধিকরণ’ শীর্ষক প্রকল্পের আওতায় ধর্মীয় সম্প্রীতি ও সচেতনতামূলক আন্তঃধর্মীয় সংলাপে প্রধান অতিথির বক্তৃতায় এসব কথা বলেন।

ফরিদুল হক খান বলেন, কোনো ধর্ম গ্রন্থই অন্য ধর্মের ওপর আক্রমণের কথা বলে না। সকল ধর্মই ভালোবাসা, সহিষ্ণুতা আর মানবিকতার শিক্ষা দেয়। তাই কোনো প্রকৃত ধার্মিক ব্যক্তি অন্য ধর্মের মানুষের অধিকার ক্ষুণ্ন করতে পারে না।

প্রতিমন্ত্রী বলেন, জাতির পিতার নেতৃত্বে মহান মুক্তিযুদ্ধের মাধ্যমে অর্জিত বাংলাদেশ সকলের। অসাম্প্রদায়িক বাংলাদেশ সাংবিধানিক ভিত্তি। অশুভ চক্র যেন কোনোভাবেই আর সাম্প্রদায়িক সম্প্রীতি বিনষ্ট করতে না পারে এ বিষয়ে সমাজের সকলকে সজাগ থাকতে হবে।

জেলা প্রশাসক মোহাম্মদ হুমায়ুন কবিরের সভাপতিত্বে অনুষ্ঠিত আন্তঃধর্মীয় সংলাপে আরো বক্তব্য রাখেন জেলা পরিষদের চেয়ারম্যান আলহাজ নজরুল ইসলাম, সাবেক সংসদ সদস্য ইঞ্জিনিয়ার মুজিবুর রহমান এবং ‘ধর্মীয় সম্প্রীতি ও সচেতনতা বৃদ্ধিকরণ করণ’ শীর্ষক প্রকল্পের প্রকল্প পরিচালক আব্দুল্লাহ আল শাহীন।

#

আনোয়ার/পাশা/নাইচ/সাহেলা/রাহাত/সঞ্জীব/রফিকুল/মাহমুদ/সেলিম/২০২১/২০৩৫ ঘণ্টা

তথ্যবিবরণী নম্বর : ৬০৪০

**সাফ অনূর্ধ্ব-১৯ নারী ফুটবল দলকে রাষ্ট্রপতির অভিনন্দন**

ঢাকা, ৭ পৌষ (২২ ডিসেম্বর):

সাফ অনূর্ধ্ব-১৯ নারী ফুটবলে ভারতকে হারিয়ে চ্যাম্পিয়ন হওয়ায় বাংলাদেশ দলের সকল খেলোয়াড় ও টিম ম্যানেজমেন্টকে অভিনন্দন জানিয়েছেন রাষ্ট্রপতি মোঃ আবদুল হামিদ।

অভিনন্দন বার্তায় রাষ্ট্রপতি বলেন, এ জয়ের মাধ্যমে অনূর্ধ্ব-১৯ নারী টিম বাংলাদেশকে বিশেষ মর্যাদা এনে দিয়েছে। এ জয়ের অনুপ্রেরণা নিয়ে বাংলাদেশের নারীরা আগামীতে ফুটবলে আরো এগিয়ে যেতে পারবেন বলে রাষ্ট্রপতি আশা প্রকাশ করেন।

#

জালাল/পাশা/সাহেলা/রাহাত/সঞ্জীব/মাহমুদ/সেলিম/২০২১/২০১৫ ঘণ্টা

তথ্যবিবরণী নম্বর : ৬০৩৯

**মুক্তিযুদ্ধের চেতনায় দেশ গড়তে কবিতাচর্চা বড় ভূমিকা রাখে**

 **-- তথ্য ও সম্প্রচার মন্ত্রী**

ঢাকা, ৭ পৌষ (২২ ডিসেম্বর):

মুক্তিযুদ্ধের চেতনায় দেশ গড়তে কবিতাপাঠ ও কাব্যচর্চা অনেক বড় ভূমিকা রাখে বলেছেন তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

আজ ঢাকায় শিল্পকলা একাডেমির চিত্রশালায় বাংলাদেশ আবৃত্তিশিল্পী সংসদ আয়োজিত দেশব্যাপী ‘উচ্চকণ্ঠে উচ্চারো আজ মানুষ মহীয়ান’ শীর্ষক সম্প্রীতির কবিতা আবৃত্তি অনুষ্ঠানে প্রধান অতিথির বক্তৃতায় মন্ত্রী একথা বলেন। অতিথিবৃন্দ মঙ্গলদীপ প্রজ্জ্বলনের পর অনুষ্ঠানের উদ্বোধন করেন অভিনয় ও আবৃত্তিশিল্পী সুবর্ণা মুস্তফা এমপি।

ড. হাছান বলেন, ‘পাকিস্তানের সাম্প্রদায়িক রাষ্ট্রব্যবস্থা থেকে বের হয়ে অসাম্প্রদায়িক রাষ্ট্র গড়ার জন্য সকল ধর্মের মানুষের মিলিত রক্তস্রোতে বাংলাদেশ স্বাধীন হয়েছে। কিন্তু দুঃখজনক হলেও সত্য, যে চেতনার ভিত্তিতে দেশ স্বাধীন হয়েছে, আমাদের সমাজ অনেক ক্ষেত্রে তা থেকে দূরে সরে গেছে।’

মন্ত্রী বলেন, মুক্তিযুদ্ধের চেতনাকে রাষ্ট্র ও সমাজ জীবনে প্রতিষ্ঠা করতে এবং পরবর্তী প্রজন্মকে সেই চেতনায় গড়ে তুলতে সংস্কৃতিচর্চার কোনো বিকল্প নেই। আর সংস্কৃতির অন্যতম প্রধান অনুষঙ্গ কবিতাপাঠ ও কাব্যচর্চা মানুষকে পরিশীলিত করে। একারণে কবিতাচর্চাকে আরো উৎসাহিত করতে হবে।

এ প্রসঙ্গে তথ্য ও সম্প্রচার মন্ত্রী তাঁর নিজের কাব্যপ্রেমের কথা উল্লেখ করে জানান, তাঁর নির্দেশে বিটিভি চট্টগ্রাম কেন্দ্রে প্রতিমাসে দু'টি কবিতাপাঠের আসর প্রচার হয় এবং এই কেন্দ্রের টেরেস্ট্রিয়াল সম্প্রচার সারা দেশের মানুষ দেখতে পারেন। পাশাপাশি ক্যাবল নেটওয়ার্কের মাধ্যমেও তা দেশব্যাপী দেখা যায়।

আবৃত্তিশিল্পী সংসদের আহ্বায়ক জয়ন্ত চট্টোপাধ্যায়ের সভাপতিত্বে ও সদস্য সচিব রূপা চক্রবর্তীর পরিচালনায় শিল্পকলা একাডেমির মহাপরিচালক লিয়াকত আলী লাকী, বিটিআরসি চেয়ারম্যান ও কবি শ্যামসুন্দর সিকদার, মঞ্চসারথি আতাউর রহমান, সংস্কৃতিব্যক্তিত্ব ম. হামিদ বিশেষ অতিথি হিসেবে বক্তব্য রাখেন। শিল্পীদের মধ্যে আবৃত্তি করেন দেওয়ান সাইদুল হাসান, রেহানা পারভীন, নাঈমা রুম্মান প্রমুখ।

#

আকরাম/পাশা/সাহেলা/রাহাত/সঞ্জীব/রফিকুল/মাহমুদ/সেলিম/২০২১/২০৩৫ ঘণ্টা

তথ্যবিবরণী                                                                                           নম্বর :৬০৩৮

**বাংলাদেশ গ্রাম থিয়েটারের সভাপতিমণ্ডলীর সদস্য**

**কাজী সাইদ হোসেন দুলালের মৃত্যুতে সংস্কৃতি প্রতিমন্ত্রীর শোক**

ঢাকা, ৭ পৌষ (২২ ডিসেম্বর) **:**

বিশিষ্ট লোকগবেষক, বাংলাদেশ গ্রাম থিয়েটারের সভাপতিমণ্ডলীর সদস্য ও রাজশাহীর পুঠিয়া থিয়েটারের দলপ্রধান কাজী সাইদ হোসেন দুলালের মৃত্যুতে সংস্কৃতি বিষয়ক প্রতিমন্ত্রী কে এম খালিদ গভীর শোক প্রকাশ করেছেন।

প্রতিমন্ত্রী আজ এক শোকবার্তায় মরহুমের বিদেহী আত্মার মাগফেরাত কামনা করেন এবং তাঁর শোকসন্তপ্ত পরিবারের প্রতি সমবেদনা জানান।

শোকবার্তায় প্রতিমন্ত্রী বলেন, কাজী সাইদ হোসেন দুলাল বাংলাদেশ গ্রাম থিয়েটারের একজন নিবেদিতপ্রাণ কর্মী ছিলেন। তাঁর অক্লান্ত পরিশ্রমে প্রতিবছর পুঠিয়ায় বিশাল ব্যাপ্তি নিয়ে অনুষ্ঠিত 'জাতীয় লোকজ উৎসব' বাংলাদেশের সকল সংস্কৃতমনস্ক মানুষের কাছে আজ বিপুল সমাদৃত। তাঁর মৃত্যুতে দেশ একজন একনিষ্ঠ সংস্কৃতিকর্মীকে হারালো।

উল্লেখ্য, কাজী সাইদ হোসেন দুলাল (৬৪) আজ রাজশাহীর পুঠিয়া হাসপাতালে চিকিৎসাধীন অবস্থায় মৃত্যুবরণ করেন।

#

ফয়সল/পাশা/সাহেলা/রাহাত/সঞ্জীব/রফিকুল/মাহমুদ/শামীম/২০২১/ ঘণ্টা

তথ্যবিবরণী নম্বর : ৬০৩৭

**বাংলাদেশ আজ খাদ্যে স্বয়ংসম্পূর্ণ, এটিই ৫০ বছরের সবচেয়ে বড় অর্জন**

 **-- কৃষিমন্ত্রী**

ঢাকা, ৭ পৌষ (২২ ডিসেম্বর) :

 তলাবিহীন ঝুঁড়ির বাংলাদেশ আজ খাদ্যে স্বয়ংসম্পূর্ণ এবং দেশে কেউ না খেয়ে থাকে না- বিজয়ের ৫০ বছরে এটিই সবচেয়ে বড় অর্জন বলে মন্তব্য করেছেন কৃষিমন্ত্রী ও আওয়ামী লীগের প্রেসিডিয়াম সদস্য ড. মোঃ আব্দুর রাজ্জাক। তিনি বলেন, বাংলাদেশ খাদ্য ঘাটতির দেশ হিসাবে পরিচিত ছিল। স্বাধীনতার পর ৭ কোটি মানুষের জন্য পর্যাপ্ত খাবার ছিল না। আর এখন প্রায় ১৭ কোটি মানুষের দেশে খাদ্যের কোনো ঘাটতি নেই।

 আজ ঢাকায় কৃষিবিদ ইনস্টিটিউশন বাংলাদেশ মিলনায়তনে মুজিব শতবর্ষে বিজয়ের সুবর্ণজয়ন্তী উপলক্ষ্যে কৃষি মন্ত্রণালয় আয়োজিত আলোচনা সভা ও নাট্যানুষ্ঠানে প্রধান অতিথির বক্তব্যে মন্ত্রী এসব কথা বলেন।

 মন্ত্রী বলেন, স্বাধীনতার পরপরই বঙ্গবন্ধু শেখ মুজিবুর রহমান কৃষির উন্নয়ন ও খাদ্যে স্বয়ংসম্পূর্ণতা অর্জনের জন্য যুগান্তকারী পদক্ষেপ গ্রহণ করেন। দেশে কৃষি বিপ্লবের সূচনা করেন। সেই ভিত্তির উপর ভর করে প্রধানমন্ত্রী শেখ হাসিনার নেতৃত্বে বর্তমান সরকারের কৃষিবান্ধব নীতি গ্রহণ ও বাস্তবায়নের ফলে কৃষিতে আজকে বিস্ময়কর সাফল্য অর্জিত হয়েছে। স্বাধীনতার পর বাংলাদেশকে তলাবিহীন ঝুঁড়ি বলা হয়েছিল, বলা হয়েছিল বাংলাদেশ স্বাধীন দেশ হিসেবে টিকে থাকবে না বা থাকলেও চিরদিন পরনির্ভরশীল হয়ে থাকবে, তা আজ ভুল প্রমাণিত হয়েছে। এটিই সবচেয়ে বড় সাফল্য।

 সাবেক মন্ত্রী আসাদুজ্জামান নূর এমপি বলেন, আমি মঙ্গা এলাকার মানুষ। দেখেছি, ২০০৪ সালেও আমার এলাকায় মানুষ না খেয়ে মারা গেছে। আজ সেই এলাকায় মঙ্গা নেই, মঙ্গা শব্দটিও উচ্চারিত হয় না। ভবিষ্যতে এটি শুধু অভিধানেই পাওয়া যাবে। এটি প্রধানমন্ত্রী শেখ হাসিনা সরকারের সাফল্য।

 বিশেষ অতিথির বক্তব্যে অবসরপ্রাপ্ত বিচারপতি এএইচএম শামছুদ্দিন চৌধুরী মানিক বলেন, বাংলাদেশের আদালত এক রায়ে জিয়াকে ঠাণ্ডা মাথার খুনী হিসেবে ঘোষণা করেছে। যুক্তরাষ্ট্রের মেরিল্যান্ডে জিয়ার নামে একটি রাস্তা ছিল, এ রায়ের পর সে দেশের সরকার নামটি পরিবর্তন করে। জিয়াউর রহমান এদেশে বিচারহীনতার সংস্কৃতি শুরু করেন, পরবর্তীতে বিএনপি সরকার সেই সংস্কৃতি ধরে রাখে।

 অনুষ্ঠানে সভাপতিত্ব করেন কৃষি মন্ত্রণালয়ের সিনিয়র সচিব মোঃ মেসবাহুল ইসলাম। স্বাগত বক্তব্য দেন মন্ত্রণালয়ের অতিরিক্ত সচিব ওয়াহিদা আক্তার। আলোচনা সভা শেষে সৈয়দ শামসুল হক রচিত মুক্তিযুদ্ধ বিষয়ক নাটক ‘পায়ের আওয়াজ পাওয়া যায়’ মঞ্চস্থ হয়।

#

কামরুল/পাশা/সাহেলা/রাহাত/সঞ্জীব/মাহমুদ/জয়নুল/২০২১/১৮৪০ঘণ্টা

তথ্যবিবরণী নম্বর : ৬০৩৬

**নির্বাচন কমিশন গঠন বিষয়ে রাষ্ট্রপতির সাথে আলোচনার ধারাবাহিকতায় অংশ নিয়েছে জাসদ**

ঢাকা, ৭ পৌষ (২২ ডিসেম্বর) :

 নির্বাচন কমিশন গঠন বিষয়ে রাষ্ট্রপতির সাথে রাজনৈতিক দলগুলোর আলোচনার ধারাবাহিকতায় আজ অংশ নিয়েছে জাতীয় সমাজতান্ত্রিক দল (জাসদ)।

 জাতীয় সংসদে অন্যতম বিরোধী দল জাতীয় সমাজতান্ত্রিক দলের সভাপতি হাসানুল হক ইনুর নেতৃত্বে দলটির ৬ সদস্যের একটি প্রতিনিধিদল আজ বঙ্গভবনে রাষ্ট্রপতির সঙ্গে আলোচনায় অংশ নেয়। তারা একটি গ্রহণযোগ্য নির্বাচন কমিশন গঠনে রাষ্ট্রপতির উদ্যোগকে স্বাগত জানান।

 রাষ্ট্রপতি মোঃ আবদুল হামিদ বঙ্গভবনে জাসদ প্রতিনিধিদলকে স্বাগত জানান এবং আলোচনায় অংশগ্রহণের জন্য তাদেরকে ধন্যবাদ জানান।

 জাসদ সভাপতি বলেন, নির্বাচন কমিশন গঠনে আইনি কাঠামোর অনুপস্থিতিতে সার্চ কমিটির মাধ্যমে কমিশন গঠন তুলনামূলক ভালো উদ্যোগ এবং এ উদ্যোগকে তারা সমর্থন করেন। তিনি সার্চ কমিটিতে সাংবিধানিক সংস্থাসমূহ থেকে সদস্য নেয়া বাঞ্ছনীয় বলে মত দেন এবং বলেন, এমন লোককে কমিটিতে অন্তর্ভুক্ত করা প্রয়োজন যাদের মধ্যে সততা, নিষ্ঠা ও গ্রহণযোগ্যতা রয়েছে।

 জাসদ প্রতিনিধিদল বলেন, সুষ্ঠু নির্বাচনের জন্য নির্বাচন কমিশন গঠনই যথেষ্ঠ নয়, নির্বাহী বিভাগ যাতে নির্বাচন কমিশনের কাজে সার্বিক সহযোগিতা করে তা নিশ্চিত করতে হবে। তারা নির্বাচন কমিশন গঠনে স্থায়ী আইনি কাঠামো প্রতিষ্ঠা করতে সরকারকে দিকনির্দেশনা দেওয়ার জন্য রাষ্ট্রপতিকে অনুরোধ করেন।

 জাসদ সভাপতি আশা প্রকাশ করেন, অন্যান্য রাজনৈতিক দলও রাষ্ট্রপতির সঙ্গে আলোচনায় অংশ নিবে।

 রাষ্ট্রপতি বলেন, নির্বাচন কমিশন গঠনে এখনও আইন না থাকায় রাজনৈতিক দলগুলোর মতামত গ্রহণ এ কমিশন গঠনে গুরুত্বপূর্ণ ভূমিকা পালন করে। তিনি এ বিষয়ে রাজনৈতিক দলগুলোর সহযোগিতা কামনা করেন।

 রাষ্ট্রপতির কার্যালয়ের সচিব সম্পদ বড়ুয়া, সামরিক সচিব মেজর জেনারেল এস এম সালাহ উদ্দিন ইসলাম, রাষ্ট্রপতির প্রেস সচিব মোঃ জয়নাল আবেদীন এবং সচিব (সংযুক্ত) মোঃ ওয়াহিদুল ইসলাম খান এ সময় উপস্থিত ছিলেন।

#

মুন্সী জালাল/পাশা/সাহেলা/রাহাত/সঞ্জীব/মাহমুদ/জয়নুল/২০২১/১৮৫০ঘণ্টা

তথ্যবিবরণী নম্বর : ৬০৩৫

**দায়িত্বে অবহেলা করলেই বিভাগীয় ব্যবস্থা নেওয়ার নির্দেশ দিলেন বিমান প্রতিমন্ত্রী**

ঢাকা, ৭ পৌষ (২২ ডিসেম্বর) :

 হযরত শাহজালাল আন্তর্জাতিক বিমানবন্দরে কর্মরতদের মধ্যে যারা দায়িত্বে অবহেলা করবে তাদের তালিকা তৈরি করে বিভাগীয় ব্যবস্থা নেওয়ার জন্য বিমানের ব্যবস্থাপনা পরিচালককে নির্দেশ দিলেন বেসামরিক বিমান পরিবহন ও পর্যটন প্রতিমন্ত্রী মোঃ মাহবুব আলী।

 আজ ব্যাগেজ এরিয়া, কাস্টমস ও ইমিগ্রেশন এরিয়া, আরটি পিসিআর এর জন্য নির্ধারিত এলাকাসহ হযরত শাহজালাল আন্তর্জাতিক বিমানবন্দরের সার্বিক কার্যক্রম পরিদর্শনকালে প্রতিমন্ত্রী এ নির্দেশনা প্রদান করেন। এসময় তিনি বিমানবন্দরের আগত যাত্রীদের সঙ্গে কথা বলেন। বিমানবন্দরে যাত্রীসেবা নিয়ে তাদের কোন অভিযোগ আছে কি না তাও জানতে চান।

 বিভিন্ন গন্তব্যের ট্রানজিট যাত্রীদের কাস্টমস চেকিং এ সময় বেশি লাগায় বিভিন্ন ফ্লাইট ডিলে হওয়ার কথা উল্লেখ করে প্রতিমন্ত্রী বলেন, ট্রানজিট যাত্রীদের অগ্রাধিকারভিত্তিতে কাস্টমস চেকিং সম্পন্ন করতে হবে। প্রয়োজনে তাদের জন্য আলাদা ডেস্ক এবং কিউ এর ব্যবস্থা করতে হবে। এসময় কাস্টমসের জনবল সংকটের কথা উল্লেখ করা হলে প্রতিমন্ত্রী এ বিষয়ে সংশ্লিষ্ট কর্তৃপক্ষের সঙ্গে কথা বলে দ্রুত ব্যবস্থা গ্রহণের আশ্বাস প্রদান করেন।

 যাত্রী হয়রানি রোধে এবং পরীক্ষার ক্রম ব্যবস্থাপনার স্বার্থে আরটি পিসিআর এর জন্য নির্ধারিত এলাকায় আগামী এক সপ্তাহের মধ্যে কিউ কিওস্ক বসানোর জন্য দায়িত্বরতদের নির্দেশনা প্রদান করেন প্রতিমন্ত্রী। এসময় তিনি পরীক্ষার জন্য নির্ধারিত এলাকায় স্থাপিত দোকানসমূহের খাবারের মান এবং দাম সম্পর্কে খোঁজখবর নেন। যাত্রীদের কোনভাবে প্রতারণা করলে কঠোর ব্যবস্থা নেয়া হবে বলেও তিনি সেখানে ব্যবসা পরিচালনাকারীদের সাবধান করেন।

 পরিদর্শনকালে আরো উপস্থিত ছিলেন বিমান বাংলাদেশ এয়ারলাইন্সের পরিচালনা পর্ষদের চেয়ারম্যান সাজ্জাদ হোসেন, ব্যবস্থাপনা পরিচালক ও প্রধান নির্বাহী কর্মকর্তা ড. আবু সালেহ মোস্তফা কামাল, বাংলাদেশ বেসামরিক বিমান চলাচল কর্তৃপক্ষের সদস্য (নিরাপত্তা) আবু সালেহ মাহমুদ মান্নাফি, হযরত শাহজালাল আন্তর্জাতিক বিমানবন্দরের নির্বাহী পরিচালক এ এইচ এম তৌহিদুল আহসান প্রমুখ।

#

তানভীর/পাশা/সাহেলা/রাহাত/সঞ্জীব/মাহমুদ/জয়নুল/২০২১/১৯১০ঘণ্টা

তথ্যবিবরণী                                                                                           নম্বর : ৬০৩৪

**টেকসই ও দক্ষ ভূমি ব্যবহারের আহ্বান ভূমিমন্ত্রীর**

ঢাকা, ৭ পৌষ (২২ ডিসেম্বর) **:**

প্রত্যাশী সংস্থাগুলোকে ভূমি সাশ্রয়ী ও টেকসই স্থাপনা পরিকল্পনা গ্রহণের মাধ্যমে কম জমির মধ্যে বহুতল ভবন নির্মাণের জন্য আহ্বান জানিয়েছেন ভূমিমন্ত্রী সাইফুজ্জামান চৌধুরী। এছাড়া ভূমি অধিগ্রহণের আবেদনের সময় অপরিহার্য ক্ষেত্রের বাইরে অতিরিক্ত জমি না চাওয়ার অনুরোধ করেন তিনি।

আজ ভূমি মন্ত্রণালয়ের সম্মেলন কক্ষে কেন্দ্রীয় ভূমি বরাদ্দ কমিটির ১৩১ তম সভায় সভাপতির বক্তব্য প্রদানকালে ভূমিমন্ত্রী সাইফুজ্জামান চৌধুরী এই আহ্বান করেন। এই কমিটি ৫০ বিঘা পর্যন্ত ভূমি অধিগ্রহণের প্রস্তাব অনুমোদন দিতে পারে । এর অধিক পরিমাণ জমি হলে প্রধানমন্ত্রীর অনুমোদনের প্রয়োজন হয়।

মন্ত্রী আরও বলেন, দেশের অর্থনৈতিক উন্নয়নের সাথে সাথে জমির বহুমুখী ব্যবহার বৃদ্ধির কারণে জমির প্রাপ্যতা অব্যাহতভাবে কমে যাচ্ছে। মূল্যবান জমির অপচয় রোধে ভূমির টেকসই ও দক্ষ ব্যবহার প্রয়োজন। না হলে একসময় অতি জরুরি উন্নয়ন কিংবা সেবামূলক প্রকল্পের জন্য আদর্শ জমি পাওয়া দুষ্কর হয়ে যাবে।

সাইফুজ্জামান চৌধুরী বলেন, ভূমির দক্ষ ব্যবহারের বিষয়ে প্রধানমন্ত্রীর কঠোর অনুশাসন রয়েছে। এজন্য কৃষিজমি রক্ষার অংশ হিসেবে দুই বা তিন ফসলিজমি অধিগ্রহণ না করার নীতিগত সিদ্ধান্ত নিয়ে ইতোমধ্যে একটি পরিপত্র জারি করেছে ভূমি মন্ত্রণালয়।

মন্ত্রী এসময় প্রযোজ্য ক্ষেত্রে জেলা ও উপজেলায় পৃথক পৃথক ভবনের পরিবর্তে সরকারি অফিসের জন্য একইস্থানে পরিকল্পিতভাবে সমন্বিত ভবন নির্মাণ এবং গুচ্ছাকারে এক বা একাধিক বহুতল ভবন নির্মাণের মাধ্যমে একই মন্ত্রণালয় বা বিভিন্ন মন্ত্রণালয়ের অধীনস্থ সরকারি, আধাসরকারি ও স্বায়ত্তশাসিত প্রতিষ্ঠানের অফিস বা আবাসিক স্থান সংকুলান সংক্রান্ত প্রধানমন্ত্রীর অনুশাসনের কথা পুনর্ব্যক্ত করেন।

টেকসই ও দক্ষ ভূমি ব্যবহারে জমির যেমন সাশ্রয় হবে তেমনি সরকারি সেবা গ্রহণের ক্ষেত্রে মানুষের যাতায়াত কমে যাবে। ফলে মানুষের ভোগান্তি অনেকাংশে কমে যাবে বলে সাইফুজ্জামান চৌধুরী মনে করেন।

উল্লেখ্য, জনসাধারণের প্রয়োজন বা জনস্বার্থে তাৎক্ষণিক প্রয়োজনে এবং উন্নয়নমূলক কার্যক্রম গ্রহণের জন্য ভূমি অধিগ্রহণ ও হুকুম দখল কার্যক্রম ভূমি মন্ত্রণালয়ের ব্যবস্থাপনায় সম্পাদিত হয়। প্রত্যাশী সংস্থার আবেদনমতে জেলা ভূমি বরাদ্দ কমিটির সুপারিশের প্রেক্ষিতে প্রয়োজন অনুযায়ী ভূমি অধিগ্রহণ অধ্যাদেশ অনুসরণে স্বল্প সময়ের মধ্যে সংশ্লিষ্ট ভূমি অধিগ্রহণ ও হুকুমদখল করে প্রত্যাশী সংস্থার বরাবরে ন্যস্ত করা হয়।

ভূমি সচিব মোঃ মোস্তাফিজুর রহমান সহ ভূমি মন্ত্রণালয় ও প্রত্যাশী সংস্থার ঊর্ধ্বতন কর্মকর্তাবৃন্দ এসময় সভায় উপস্থিত ছিলেন।

#

নাহিয়ান/পাশা/সাহেলা/রাহাত/সঞ্জীব/মাহমুদ/শামীম/২০২১/ ১৮৪৫ঘণ্টা

তথ্যবিবরণী নম্বর : ৬০৩৩

**আগামী ১০ জানুয়ারি জাতির পিতার সমাধিসৌধে শ্রদ্ধা**

**নিবেদনে ‘টুঙ্গিপাড়া: হৃদয়ে পিতৃভূমি’ শীর্ষক বিশেষ অনুষ্ঠান**

ঢাকা, ৭ পৌষ (২২ ডিসেম্বর) :

 জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্যাপন জাতীয় বাস্তবায়ন কমিটির ব্যবস্থাপনায় ‘টুঙ্গিপাড়া : হৃদয়ে পিতৃভূমি’ প্রতিপাদ্যে জাতির পিতা বঙ্গবন্ধু শেখ মুজিবুর রহমানের সমাধিসৌধে শ্রদ্ধা নিবেদন অনুষ্ঠান আগামী ১০ জানুয়ারি সুষ্ঠুভাবে আয়োজনের লক্ষ্যে এক সমন্বয় সভা আজ ঢাকায় জাতীয় বাস্তবায়ন কমিটির কার্যালয়ে অনুষ্ঠিত হয়। অনুষ্ঠান আয়োজনের বিভিন্ন বিষয়ে আলোচনা ও সিদ্ধান্ত গ্রহণের লক্ষ্যে বাংলাদেশ আওয়ামী লীগের সভাপতিমণ্ডলীর সদস্য শেখ ফজলুল করিম সেলিমের সভাপতিত্বে এ সভা অনুষ্ঠিত হয়।

 সভায় উপস্থিত সবাইকে স্বাগত জানিয়ে বঙ্গবন্ধুর সমাধিসৌধে শ্রদ্ধা নিবেদন অনুষ্ঠানটি আয়োজনের রূপরেখা তুলে ধরেন জাতীয় বাস্তবায়ন কমিটির প্রধান সমন্বয়ক ড. কামাল আবদুল নাসের চৌধুরী। টুঙ্গিপাড়ায় জাতির পিতার সমাধিসৌধে শ্রদ্ধাজ্ঞাপনের জন্য আগামী ১০ জানুয়ারি অনুষ্ঠান আয়োজনের প্রস্তুতি চলছে বলে তিনি সবাইকে অবহিত করেন। এ অনুষ্ঠানে প্রধানমন্ত্রী বঙ্গবন্ধুকন্যা শেখ হাসিনা উপস্থিত থাকবেন বলে তিনি আশা প্রকাশ করেন।

 অনুষ্ঠানটি যথাযথ ভাব-গাম্ভীর্যপূর্ণ এবং সফলভাবে আয়োজনের পাশাপাশি ‘মুজিববর্ষ লোকজমেলা’ আয়োজনের স্থান, তারিখ, চলচ্চিত্র প্রদর্শন এবং সাংস্কৃতিক অনুষ্ঠানের পরিবেশনা ও রূপরেখা প্রণয়ন এবং দেশে এবং বিদেশে সরাসরি সম্প্রচারের ওপরও গুরুত্বারোপ করে মতামত প্রদান করেন বক্তারা। সভায় অন্যান্যের মধ্যে উপস্থিত ছিলেন, শিক্ষামন্ত্রী ডা. দীপু মনি, পানিসম্পদ উপমন্ত্রী এনামুল হক শামীম, সাবেক মন্ত্রী ফারুক খান, বাংলাদেশ আওয়ামী লীগের সভাপতিমণ্ডলীর সদস্য জাহাঙ্গীর কবির নানক এবং আব্দুর রহমান, জাতীয় বাস্তবায়ন কমিটির সংস্কৃতি বিষয়ক উপকমিটির আহ্বায়ক আসাদুজ্জামান নূর এমপি, সংস্কৃতি বিষয়ক প্রতিমন্ত্রী কে এম খালিদ, বাংলাদেশ আওয়ামী লীগের যুগ্ম সাধারণ সম্পাদক মাহবুব উল আলম হানিফ, এমপি ও আ ফ ম বাহাউদ্দিন নাছিম, বাংলাদেশ আওয়ামী লীগের মুক্তিযুদ্ধ বিষয়ক সম্পাদক অ্যাড. মৃণাল কান্তি দাস এমপি, সংস্কৃতি বিষয়ক সম্পাদক অসীম কুমার উকিল এমপি, সাংগঠনিক সম্পাদক বি এম মোজাম্মেল হক ও মির্জা আজম এমপি, শেখ সালাউদ্দিন জুয়েল এমপি এবং তার স্ত্রী শাহানা ইয়াসমিন, শিল্পকলা একাডেমির মহাপরিচালক লিয়াকত আলী লাকী, ঢাকা বিভাগীয় কমিশনার মোঃ খলিলুর রহমান, গণপূর্ত অধিদপ্তরের প্রধান প্রকৌশলী মোহাম্মদ শামীম আখতার, প্রধানমন্ত্রী কার্যালয়ের মহাপরিচালক আবু ছালেহ মোহাম্মদ ফেরদৌস খান, সাংবাদিক সুভাষ সিংহ রায়সহ সশস্ত্রবাহিনী বিভাগের প্রতিনিধি ও বাস্তবায়ন কমিটির ঊর্ধ্বতন কর্মকর্তাবৃন্দ।

#

নাসরীন/পাশা/সাহেলা/রাহাত/সঞ্জীব/মাহমুদ/জয়নুল/২০২১/১৮২৫ঘণ্টা

তথ্যবিবরণী                                                                                           নম্বর :৬০৩২

‍‍‍‍‍‍‍‍‍‍**ত্রাণ প্রতিমন্ত্রীর সাথে সুইচ এজেন্সি ফর ডেভেলপমেন্ট এন্ড কোঅপারেশন প্রতিনিধিদলের সাক্ষাৎ**

ঢাকা, ৭ পৌষ (২২ ডিসেম্বর) **:**

দুর্যোগ ব্যবস্থাপনা ও ত্রাণ প্রতিমন্ত্রী ডা: মোঃ এনামুর রহমানের সাথে আজ সচিবালয়ে মন্ত্রণালয়ের অফিসকক্ষে সুইচ এজেন্সি ফর ডেভেলপমেন্ট এন্ড কোঅপারেশনের মহাপরিচালক Patricia Danzi এর নেতৃত্বে পাঁচ সদস্যের একটি প্রতিনিধিদল সাক্ষাৎ করে। প্রতিনিধিদলের অন্য সদস্যরা হলেন সুইচ এজেন্সি ফর ডেভেলপমেন্ট এন্ড কোঅপারেশনের ডেপুটি হেড অভ্ এশিয়া ডিভিশন Remy Duiven, বাংলাদেশে নিযুক্ত সুইজারল্যান্ডের রাষ্ট্রদূত Nathalie Chuard, বাংলাদেশে সুইজারল্যান্ড দূতাবাসের হেড অভ্ কোঅপারেশন Suzanne Mueller এবং বাংলাদেশে সুইজারল্যান্ড দূতাবাসের ন্যাশনাল প্রোগ্রাম অফিসার প্রিয়ঙ্কা মজুমদার ।

এসময় প্রতিমন্ত্রী বলেন, সুইজারল্যান্ড বাংলাদেশের বন্ধুপ্রতিম দেশ। স্বাধীনতা পরবর্তী সময়ে বাংলাদেশের উন্নয়নে এবং যেকোনো দুর্যোগে সুইজারল্যান্ডকে পাশে পেয়েছে বাংলাদেশ । বিশেষ করে রোহিঙ্গা সংকট উত্তরণে সুইজারল্যান্ডের ভূমিকা অত্যন্ত প্রশংসনীয় । তিনি বলেন, দুর্যোগে ঝুঁকি হ্রাসে জীবন ও সম্পদের সম্ভাব্য ক্ষয়ক্ষতি কমিয়ে দুর্যোগ সহনীয়, টেকসই ও নিরাপদ বাংলাদেশ গড়ার লক্ষ্যে সরকার কাজ করছে ।

প্রতিমন্ত্রী আরো বলেন, বর্তমানে উপকূলীয় এলাকায় সিপিপির ৭৬ হাজারের বেশি স্বেচ্ছাসেবক নিয়োজিত রয়েছে, যার অর্ধেক নারী। সিপিপির প্রশিক্ষিত ও উপকরণে সজ্জিত নারী স্বেচ্ছাসেবকগণ বর্তমানে দুর্যোগ মোকাবিলায় প্রস্তুত হয়েছে। নারী স্বেচ্ছাসেবকদের ব্যাপক অংশগ্রহণের ফলে উপকূলীয় এলাকায় বিশেষত নারীদের মধ্যে দুর্যোগের আগাম প্রস্তুতি, নিরাপদ আশ্রয় গ্রহণ এবং দুর্যোগ ব্যবস্থাপনায় করণীয় সম্পর্কে সচেতনতা লক্ষ্যণীয় হারে বৃদ্ধি পেয়েছে।

প্রতিনিধিদলের প্রধান দুর্যোগ ব্যবস্থাপনায় সরকারের সাফল্যের প্রশংসা করেন। এদেশের উন্নয়নে তাদের সহযোগিতা অব্যাহত থাকবে বলে তিনি প্রতিমন্ত্রীকে জানান। বিশেষ করে মিয়ানমার নাগরিক রোহিঙ্গাদের নিজ দেশে প্রত্যাবর্তনে সুইজারল্যান্ডের সমর্থন অব্যাহত থাকবে বলে প্রতিমন্ত্রীকে আশ্বস্ত করেন । এসময় মন্ত্রণালয়ের সচিব মোঃ মোহসীন উপস্থিত ছিলেন।

#

সেলিম/পাশা/সাহেলা/রাহাত/সঞ্জীব/মাহমুদ/শামীম/২০২১/১৬৪০ ঘণ্টা

তথ্যবিবরণী                                                                                                               নম্বর: ৬০৩০

**নারী নির্যাতন বন্ধে আইনের পাশাপাশি প্রয়োজন সচেতনতা**

**-- আইনমন্ত্রী**

ঢাকা, ৭ পৌষ (২২ ডিসেম্বর):

          আইন, বিচার ও সংসদ বিষয়ক মন্ত্রী আনিসুল হক বলেছেন, শুধু আইন প্রয়োগ করে নারীর প্রতি নির্যাতন ও সহিংসতা বন্ধ করা যাবে না। এজন্য প্রয়োজন সচেতনতা। সরকারের পাশাপাশি বেসরকারি সংস্থাগুলোকেও এই সচেতনতা বৃদ্ধিতে এগিয়ে আসতে হবে।

          আজ রাজধানীর গুলশানের বিচারপতি সাহাবুদ্দীন পার্ক প্রাঙ্গণে নারীর প্রতি নির্যাতন ও সহিংসতা বিরোধী এক অনুষ্ঠানে প্রধান অতিথির বক্তব্যে তিনি এসব কথা বলেন। ঢাকা উত্তর সিটি কর্পোরেশন আয়োজিত অনুষ্ঠানে সভাপতিত্ব করেন উত্তর সিটির মেয়র মো. আতিকুল ইসলাম। অনুষ্ঠানে আরো বক্তব্য রাখেন সংসদ সদস্য নাহিদ ইজাহার খান প্রমুখ।

          আইনমন্ত্রী বলেন, আমাদের সমাজ পুরুষভিত্তিক। এক সময় এই সমাজে নারীর প্রতি অনেক অত্যাচার ছিল, নির্যাতন ছিল। সমাজে এসব অপরাধ প্রতিহত করতে দেশে অনেক আইন করা হয়েছে। নারীদের সুরক্ষা দেওয়ার জন্য এসব আইন প্রয়োগ করা হচ্ছে। তিনি আরো বলেন, নারীরা তার অধিকার নিয়ে সমাজে বেঁচে থাকুক, এটাই এই সরকারের লক্ষ্য। নারীদের বিরুদ্ধে সহিংসতা প্রতিরোধে সরকার কাজ করে যাচ্ছে।

#

রেজাউল/পরীক্ষিৎ/জাহাঙ্গীর/শাম্মী/জসীম/২০২১/১৫২৮ ঘণ্টা

তথ্যবিবরণী                                                                                                     নম্বর : ৬০২৯

**বিজ্ঞান ও প্রযুক্তি ব‌্যবহার না করে  পশ্চাদপদতা অতিক্রম করা সম্ভব নয়**

 **-- টেলিযোগাযোগ মন্ত্রী**

ঢাকা, ৭ পৌষ (২২ ডিসেম্বর)**:**

 ডাক ও টেলিযোগাযোগ মন্ত্রী মোস্তাফা জব্বার বলেছেন, বিজ্ঞান ও প্রযুক্তি ব‌্যবহার না করে পশ্চাদপদতা অতিক্রম করা সম্ভব নয়। প্রযুক্তির চাকা সচল রাখতে এই শিক্ষায় সম্পৃক্ত সংশ্লিষ্ট  শিক্ষক  এবং শিক্ষার্থীদের ভূমিকা অপরিসীম। প্রযুক্তিতে টেলিকম খুবই গুরুত্বপূর্ণ।

 মন্ত্রী আজ ঢাকায় বাংলাদেশ প্রকৌশল ও প্রযুক্তি বিশ্ববিদ্যালয় (বুয়েট)-এ  টেলিকমিউনিকেশন্স  ও ফটোনিক্স বিষয়ক তিন দিনব‌্যাপী  চতুর্থ আন্তর্জাতিক সম্মেলনের উদ্বোধন অনুষ্ঠানে প্রধান অতিথির বক্তৃতায় এসব কথা বলেন। বুয়েট-এর তড়িৎ কৌশল বিভাগের সহযোগিতায় আইইই কমিউনিকেশন্স বাংলাদেশ চ‌্যাপ্টার আন্তর্জাতিক এই সম্মেলনের আয়োজন করে। অনুষ্ঠানে ডেনমার্কের আরহাস বিশ্ববিদ‌্যালয়ের অধ‌্যাপক রামজি প্রাসাদ, বুয়েট উপাচার্য অধ‌্যাপক সত‌্য প্রসাদ মজুমদার, বুয়েট-এর ইইই বিভাগের প্রধান অধ‌্যাপক কামরুল হাসান, আইইই বাংলাদেশ চ‌্যাপ্টারের চেয়ারম‌্যান অধ‌্যাপক এম মশিউল হক এবং বুয়েট-এর আইআইসিটি অধ‌্যাপক এমডি সাইফুল ইসলাম বক্তৃতা করেন।

 মোস্তাফা জব্বার বলেন, বিজ্ঞান প্রযুক্তি কত সহায়ক করোনা তার প্রমাণ। তিনি আইওটি, এআই, রোবটিক্স, ব্লকচেইনসহ ডিজিটাল প্রযুক্তি নিয়ে অধিকতর গবেষণা এবং এসব বিষয়ে দক্ষ মানবসম্পদ তৈরির প্রয়োজনীয়তার ওপর গুরুত্বারোপ করেন। বাংলাদেশ আজ প্রযুক্তি ডিভাইস উৎপাদন এবং রপ্তানিকারী দেশে রূপান্তরিত হয়েছে বলে তিনি উল্লেখ করেন। তিনি বলেন, ২০১৫ সালে প্রধানমন্ত্রী শেখ হাসিনা প্রযুক্তি আমদানিকারক দেশ থেকে উৎপাদন ও রপ্তানিকারক দেশ হিসেবে বাংলাদেশকে প্রতিষ্ঠার ঘোষণা দিয়েছিলেন। এরই ধারবাহিকতায় বাংলাদেশ নেপাল ও নাইজেরিয়ায় কম্পিউটার ও ল‌্যাপটপ রপ্তানি করছে। আমরা আমেরিকায় মোবাইল রপ্তানি করছি। আমরা সৌদি আরব ও ভারতে ইন্টারনেট ব‌্যান্ডউইথ রপ্তানি করছি। খুব শীঘ্রই মালয়েশিয়া ও ভুটানে ব‌্যান্ডউইথ রপ্তানি করা হবে বলে জানান মন্ত্রী।

 ১৬০টি দুর্গম ইউনিয়ন ছাড়া ইতোমধ‌্যে দেশের প্রতিটি ইউনিয়নে অপটিক‌্যাল ফাইভার পৌঁছে দেয়া হচ্ছে জানিয়ে টেলিযোগাযোগ মন্ত্রী কৃষি ও মৎস‌্য চাষে আইওটি কাজে লাগানোর মাধ‌্যমে দেশে কৃষি অর্থনীতিতে বৈপ্লবিক পরিবর্তনের সূচনা করতে বুয়েটসহ ডিজিটাল প্রযুক্তি সংশ্লিষ্ট বিশেজ্ঞদের এগিয়ে আসার ওপর গুরুত্বারোপ করেন। ফাইভ-জি প্রযুক্তি চালুর ফলে দেশে কৃষি, শিল্প, স্বাস্থ‌্যসহ অন‌্যান‌্য খাতে বৈপ্লবিক পরিবর্তনের সূচনা করবে বলে দৃঢ় আশাবাদ ব‌্যক্ত করেন মন্ত্রী। তিনি দেশের প্রকৌশল বিশ্ববিদ‌্যালয়সহ সকল উচ্চশিক্ষা প্রতিষ্ঠান ডাক ও টেলিযোগাযোগ বিভাগের অধীন সংশ্লিষ্ট সংস্থাসমূহে ফাইভ-জি প্রযুক্তি নিয়ে উন্নয়ন ও গবেষণা কেন্দ্র গড়ে তোলার প্রয়োজনীয়তার ওপর গুরুত্বারোপ করেন।

#

শেফায়েত/পরীক্ষিৎ/জাহাঙ্গীর/শাম্মী/মানসুরা/২০২১/১৪৩৭ ঘণ্টা

তথ্যবিবরণী                                                                                                               নম্বর : ৬০২৮

**সর্বোচ্চ রেমিট্যান্স প্রেরণকারীদের সম্মাননা প্রদান করলো ইতালির বাংলাদেশ দূতাবাস**

রোম, ২২ ডিসেম্বর :

 আন্তর্জাতিক অভিবাসী দিবস-২০২১ উপলক্ষ্যে ইতালির রোমে বাংলাদেশ দূতাবাস ৬ জন প্রবাসী বাংলাদেশি এবং ১টি ব্যবসায়ী প্রতিষ্ঠানকে ‘রেমিট্যান্স পুরস্কার’ প্রদান করেছে। গত ২০ ডিসেম্বর দূতাবাসে আয়োজিত এক অনুষ্ঠানে এ পুরস্কার প্রদান করা হয়। ইতালি থেকে বাংলাদেশে জুলাই ২০২০ থেকে জুন ২০২১ সময়ের মধ্যে সর্বোচ্চ রেমিট্যান্স প্রেরণকারী হিসেবে তাঁদেরকে এ পুরস্কার প্রদান করা হয়। ইতালিতে বাংলাদেশের রাষ্ট্রদূত মোঃ শামীম আহসান এ পুরস্কার বিতরণ করেন।

 ২০২১ সালের ‘রেমিট্যান্স পুরস্কার’ প্রাপ্তরা হলেন: ব্যক্তি ক্যাটাগরি (পুরুষ) মোহাম্মদ জাহাঙ্গীর ফরাজী,  কার্ত্তিক চন্দ্র ঘোষ, শাহাজালাল মিলন, রায়হান মোহাম্মদ উদ্দিন রাসেল এবং ব্যক্তি ক্যাটাগরি  (মহিলা) হাবিবা কবির, মেহেনাস তাব্বাসুম। প্রতিষ্ঠান ক্যাটাগরিতে পুরস্কার পেয়েছেন ‘বাংলা এসআরএল’।

 রাষ্ট্রদূত আহসান রেমিট্যান্স প্রেরণের মাধ্যমে দেশের অর্থনীতিতে গুরুত্বপূর্ণ অবদান রাখার জন্য প্রবাসী সকল বাংলাদেশিদের ধন্যবাদ জ্ঞাপন করেন। তিনি বলেন, ২০২১ বছরটি মুজিববর্ষ এবং বাংলাদেশের স্বাধীনতা ও বিজয়ের সুবর্ণজয়ন্তীর কারণে খুবই তাৎপর্যপূর্ণ। প্রধানমন্ত্রী শেখ হাসিনার নেতৃত্বাধীন বর্তমান সরকারকে তিনি ‘প্রবাসী-বান্ধব সরকার’ উল্লেখ করে এবারের প্রতিপাদ্য ‘শতবর্ষে জাতির পিতা, সুবর্ণে স্বাধীনতা, অভিবাসনে আনবো মর্যাদা ও নৈতিকতা’- কে সামনে রেখে সরকারের গৃহীত বিভিন্ন পদক্ষেপ তুলে ধরেন এবং বৈধ অভিবাসনের পক্ষে বাংলাদেশ সরকারের দৃঢ় অবস্থানের কথা পুনর্ব্যক্ত করেন।

 উল্লেখ্য, বৈধপথে রেমিট্যান্স প্রেরণকারীদের উৎসাহ প্রদানের লক্ষ্যে ২০১৯ সালে রোমের বাংলাদেশ দূতাবাস ‘রেমিট্যান্স পুরস্কার’ চালু করে।

#

মাহমুদ/পরীক্ষিৎ/জাহাঙ্গীর/শাম্মী/আসমা/২০২১/১৫০০  ঘণ্টা